Zmenené a doplnené všeobecne záväzným nariadením č. 3/2005.

Všeobecne záväzné nariadenie
hlavného mesta Slovenskej republiky Bratislavy
č. 2/1997
z 24. apríla 1997
o úprave podmienok predaja, podávania a požívania alkoholických nápojov v zariadeniach spoločného stravovania a v predajniach potravín a na iných verejne prístupných miestach na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 2 ods. 2 zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb sa uznieslo na tomto všeobecne záväznom nariadení:

§ 1
Úvodné ustanovenia
Toto všeobecne záväzné nariadenie hlavného mesta Slovenskej republiky Bratislavy (ďalej len „nariadenie“) upravuje:
a)	vymedzenie častí územia hlavného mesta Slovenskej republiky Bratislavy (ďalej len „hlavné mesto“), v ktorých je obmedzený alebo zakázaný predaj, podávanie alebo požívanie alkoholických nápojov,
b)	časové vymedzenie predaja, podávania alebo požívania alkoholických nápojov,
c)	právomoci mestských častí určovať ďalšie podmienky predaja, podávania a požívania alkoholických nápojov na území mestskej časti.

§ 2
Základné pojmy
(1) Alkoholickým nápojom je liehovina, destilát, víno, pivo a iný nápoj, ktorý obsahuje viac ako 0,75 objemového percenta alkoholu.1)
(2) Verejne prístupným miestom na účely tohto nariadenia je miesto v intraviláne hlavného mesta, na ktoré je umožnený vstup bližšie neurčenej skupine osôb, okrem divadiel, galérií a koncertných siení.
(3) Zariadením spoločného stravovania bez obsluhy2) na účely tohto nariadenia je
a)	jedáleň so samoobsluhou,
b)	hostinec,
c)	bufet.
Zariadením spoločného stravovania bez obsluhy na účely tohto nariadenia je aj stánok a kiosk so stálym stanovišťom a prevádzková jednotka s prechodným stanovišťom.3)
(4)  Zariadením spoločného stravovania s obsluhou2) na účely tohto nariadenia je
a)	reštaurácia - I., II. a III. skupina,
b)	motorest,
c)	denný bar, aperitívbar, snackbar, grilbar, pizzeria,
d)	kaviareň - I. a II. skupina, espresso, libresso,
e)	vináreň - I. a II. skupina, viecha, pivnica, piváreň,
f)	nočný bar, varieté, dancingklub - I. a II. skupina, diskoklub, biliardklub,
g)	bistro.

§ 3
Všeobecné zákazy
Zakazuje sa4)
a)	predávať alebo podávať alkoholické nápoje alebo inak umožňovať ich požívanie
1.	osobám mladším ako 18 rokov,
2.	osobám zjavne ovplyvneným alkoholom,
3.	v zdravotníckych zariadeniach s výnimkou kúpeľných liečební pre dospelých,
4.	na zhromaždeniach5) a verejných kultúrnych podujatiach6) s výnimkou piva a vína,
5.	na verejných kultúrnych podujatiach6) určených pre osoby mladšie ako 18 rokov,
b)	podávať alkoholické nápoje alebo inak umožňovať ich bezprostredné požitie vodičom.

§ 4
Ďalší zákaz predaja a požívania alkoholických nápojov
(1) Zakazuje sa predávať alebo požívať alkoholické nápoje
a)	v zariadeniach spoločného stravovania bez obsluhy, ktoré sa nachádzajú vo vzdialenosti do 100 metrov
1.	od sídla prezidenta Slovenskej republiky, Národnej rady Slovenskej republiky a vlády Slovenskej republiky,
2.	od predškolských a školských zariadení pre deti a mládež do 18 rokov,
3.	od miest dlhodobo alebo trvale určených na vykonávanie náboženských obradov,
4.	od cintorínov a iných pietnych miest v čase od 04:00 h do 02:00 h,
b)	na strelniciach a na iných miestach, kde je povolená cvičná streľba,7)
c)	v priestoroch staníc a zastávok Železníc Slovenskej republiky a vo vzdialenosti 100 m od nich v čase od 22:00 h do 06:00 h,
d)	v priestoroch staníc autobusov prímestskej a diaľkovej autobusovej dopravy a vo vzdialenosti 100 m od nich v čase od 22:00 h do 06:00 h.
(2) Ustanovenia odseku 1 písm. a) sa nevzťahujú na verejné podujatia organizované pri príležitosti štátnych a náboženských sviatkov, na ktorých organizácii sa podieľa hlavné mesto alebo mestská časť.
(3) Ustanovenia odseku 1 písm. c) a d) sa nevzťahujú na zariadenia spoločného stravovania s obsluhou.

§ 5
Osobitné povinnosti právnických osôb a fyzických osôb oprávnených na podnikanie
(1) Právnické osoby a fyzické osoby oprávnené na podnikanie, na ktoré sa vzťahujú zákazy a obmedzenia uvedené v § 3 a § 4, sú povinné upozorniť verejnosť na zákazy a obmedzenia výrazným označením alebo oznámením (ďalej len „oznam“), umiestneným v prevádzkarniach alebo v budovách na takom mieste, kde ich verejnosť nemôže prehliadnuť.
(2) Text oznamu podľa odseku 1 musí byť jednoznačný, výrazný, dobre viditeľný a umiestnený na vhodnom podklade. Súčasťou tohto oznamu musí byť aj citácia osobitného predpisu8) a tohto nariadenia.
(3) Každý, kto predáva alebo podáva alkoholické nápoje, na ktoré sa vzťahujú zákazy uvedené v § 3, je povinný odoprieť ich predaj alebo podanie osobe, o ktorej má pochybnosť, či spĺňa podmienku veku, kým ju nepreukáže.

§ 6
Osobitné ustanovenia
(1) Ustanovenia § 4 sa nevzťahujú na neverejné podujatia, ktoré sa konajú na inak verejne prístupných miestach.
(2) Primátor hlavného mesta môže na požiadanie udeliť výnimku na jednorázové povolenie predaja a požívania alkoholických nápojov na verejne prístupných miestach podľa § 4, ak ide o organizované predajné alebo propagačné podujatia.
(3) Mestská časť všeobecne záväzným nariadením na svojom území môže
a)	ďalej obmedziť alebo zakázať v určitých hodinách alebo dňoch predaj, podávanie alebo požívanie alkoholických nápojov v zariadeniach spoločného stravovania, v  predajniach potravín alebo na iných verejne prístupných miestach,b) povoliť výnimku z § 4 ods. 1 písm. a).

§ 7
Sankcie
(1) Primátor môže uložiť právnickej osobe alebo fyzickej osobe oprávnenej na podnikanie, ktorá porušila zákaz, obmedzenie alebo povinnosť uvedenú v tomto nariadení, pokutu od 5 000 Sk do 200 000 Sk.
(2) Fyzická osoba, ktorá poruší ustanovenia tohto nariadenia, sa dopustí priestupku proti poriadku v správe a môže jej byť uložená pokuta do 1.000 Sk; v blokovom konaní do 500 Sk.9)
(3) Výnos z pokút je príjmom hlavného mesta.
(4) Pokutu možno uložiť do jedného roka odo dňa, keď zákaz, obmedzenie alebo povinnosť boli porušené.
(5) Na rozhodovanie o pokutách sa vzťahujú všeobecné predpisy o správnom konaní.10)

§ 8
Kontrola
(1) Kontrolu dodržiavania ustanovení tohto nariadenia vykonáva Mestská polícia hlavného mesta Slovenskej republiky Bratislavy.
(2)  Kontrolu podľa odseku 1 môžu vykonávať na základe písomného poverenia primátora hlavného mesta aj iní zamestnanci hlavného mesta.

§ 9
Účinnosť
Toto nariadenie nadobúda účinnosť 1. júna 1997.

Peter Kresánek v. r.
primátor